पैसे खत्म होने पर वारदात की फिराक में था मोंटू, साथ देने उदयपुर गया था मोहित
जोधपुर | शहरमें ऋण वसूली में वर्चस्व के लिए गैंगवार करने के आरोपी मोंटू कंडारा से मिलने शातिर नकबजन मोहित कंसारा उदयपुर स्थित धर्मशाला पहुंच गया। करीब एक माह पूर्व घोड़ों का चौक में एक समारोह में आए अजय घारू पर हमला करने के बाद मोंटू अपने साथी सुभाष उर्फ गलिया के साथ मुंबई होते हुए उदयपुर सूरज पोल स्थित एक धर्मशाला में रुका। मोंटू के पास पैसे खत्म हो गए थे। मोहित को इसका पता चला तो वह पांव फ्रैक्चर होते हुए भी दोस्ती निभाने के लिए नकबजनी करने उदयपुर जा पहुंचा। हालांकि वे किसी वारदात को अंजाम देते, उससे पहले ही तीनों पुलिस के हत्थे चढ़ गए। घारू पर हमला करने का एक आरोपी पाल बालाजी मंदिर के सामने निवासी दीपक वैष्णव अभी फरार है। सुभाष उर्फ गलिया को सदर बाजार थाना पुलिस ने दो दिन के रिमांड पर लिया है। सदर बाजार थानाधिकारी डॉ. गौतम डोटासरा ने बताया कि घोड़ों का चौक वारदात में प्रयुक्त वाहन उन्हें देने वालों के बारे में गलिया से पूछताछ की जाएगी। अजय को पुलिस ने पहले ही पकड़ लिया है। अब दोनों गैंग के लगभग सभी गुर्गे पुलिस गिरफ्त में हैं।
hin_Deva hin_Deva